《防秋登嘉峪楼纪事 其三》
明代·陈其学

苍茫西海有无间，多病书生愧抱关。日暮倚楼风万里，天涯弹铗月千山。

驼鸣玉垒移封旧，雁带金城振旅还。守捉滩头递刁斗，独吟秋色水潺潺。

作者简介：（约1513—1593）明山东蓬莱人，号竹庵，一号行庵。陈鼎子。嘉靖二十三年进士。授行人，擢御史。沉静自守，不事趋谒。尝以钱法及盐政事劾锦衣卫陆炳。累升总督陕西、宣大军务，守边甚严，击斩叛人丘富等。官至南京刑部尚书，致仕归。卒谥恭靖。